**ΔΗΜΟΤΙΚΗ ΑΡΧΗ ΧΩΡΙΣ…ΑΡΧΗ ΚΑΙ ΤΕΛΟΣ – ΤΙ ΣΥΜΒΑΙΝΕΙ ΜΕ ΤΟ ΔΗΜΑΡΧΕΙΟ;**

Η δημοτική αρχή και ο Δήμαρχος προσωπικά μας έχουν συνηθίσει στην προχειρότητα, στις παλινωδίες, στις εμμονές και στην αλλόκοτη συμπεριφορά εγκλωβίζοντας την πόλη στην απραξία και τη μιζέρια, ενώ τα προβλήματα επιτείνονται.

Αντί να επιδιώκουν την σύνθεση και την συναίνεση, μη έχοντας την πλειοψηφία του Δημοτικού Συμβουλίου, επιτίθενται με διχαστικό λόγο σε κάθε παράταξη που δεν συμφωνεί μαζί τους και ζητούν κατά περίπτωση και με περίσσεια θράσους την συμπαράστασή μας, όταν από δική τους αμέλεια και ευθύνη τα πράγματα φθάνουν στο απροχώρητο.

Είχαμε πρόσφατα ρωτήσει τον Δήμαρχο, με αφορμή την υπογραφή της σύμβασης του Νέου Δημαρχείου από την Περιφέρεια Αττικής, χωρίς να πάρουμε φυσικά απάντηση:

1. *Θα παραδώσει τα στοιχεία των εκατοντάδων απευθείας αναθέσεων μετά και την εισαγγελική παραγγελία και την εξώδικη πρόσκληση ή θα τα πάρουμε δια της δικαστικής οδού; (έχει περάσει ήδη 6άμηνο)*
2. *Γιατί όλες σχεδόν οι απευθείας αναθέσεις που γίνονται με προσωπική ευθύνη και επιλογή του, ανατίθενται σε εταιρείες και φυσικά πρόσωπα εκτός του Δήμου; Αυτή είναι η έμπρακτη στήριξη των επιχειρήσεων που δραστηριοποιούνται στον Δήμο μας;*
3. *Γιατί αδιαφόρησε τουλάχιστον επί ένα 6μηνο και αγνόησε τις προτάσεις της αντιπολίτευσης για το κτίριο του ΟΑΕΔ και τις υποδομές στο πάρκο «Σταύρος Κώτσης» για την προσωρινή στέγαση των υπηρεσιών και των υλικών του Δήμου, ενώ γνώριζε ότι θα έπρεπε να παραδώσει τον χώρο στην Περιφέρεια Αττικής για την έναρξη του έργου του Νέου Δημαρχείου; Είναι ικανοποιημένος από τα μπαλώματα και τις σπασμωδικές κινήσεις της τελευταίας στιγμής;*
4. *Ποιος θα χρεωθεί τον ένα μήνα καθυστέρησης, δεδομένου ότι η σύμβαση του έργου είναι αναρτημένη από 21 Δεκεμβρίου 2020, ενώ η παράδοση του χώρου με υπαιτιότητα του Δήμου έναν μήνα μετά;*
5. *Με ποια σύμβαση ιδιωτικά φορτηγά και οχήματα μετέφεραν πριν από δύο, τρεις ημέρες στο πάρκο «Σταύρος Κώτσης» υλικά του Δήμου και της αυτεπιστασίας; Είναι μήπως μία καινούργια απευθείας ανάθεση, με προφορική συνεννόηση, αφού ο Δήμος μη έχοντας προϋπολογισμό δεν μπορεί να υπογράψει σύμβαση; Από ποιον δόθηκε η εντολή της μεταφοράς;*
6. *Γιατί δεν κοινοποιεί ως οφείλει την έγγραφη διαμαρτυρία του* *Τμήματος Πρασίνου και της αρμόδιας Διεύθυνσης Περιβάλλοντος και Ποιότητας Ζωής για τις αυθαίρετες και βεβιασμένες ενέργειες των τελευταίων ημερών που παραβιάζουν την νομιμότητα;*
7. *Θα ζητήσει τώρα δημόσια συγνώμη για την απρέπεια να αναφερθεί στον αείμνηστο Σταύρο Κώτση με την φράση «θα τρίζουν τα κόκκαλα του Σταύρου Κώτση»;*

Τώρα με το θέμα που δημιουργήθηκε με την κοπή των δέντρων στο χώρο ανέγερσης του νέου Δημαρχείου τον ρωτούμε περιμένοντας σαφείς απαντήσεις μιας και το θέμα έχει πάρει μεγάλες διαστάσεις:

α. Έχουν παραιτηθεί ή αντικατασταθεί, ή κωλύονται επιβλέποντες μηχανικοί, που έχουν δηλωθεί στην οικοδομική άδεια του Νέου Δημαρχείου;

β. Εάν ναι, εκδόθηκε η απαιτούμενη στην περίπτωση αυτή αναθεώρηση οικοδομικής άδειας; Εάν δεν εκδόθηκε γιατί μιλούν για «νομιμότητα»;

γ. Το γνώριζε ο ίδιος και οι αρμόδιοι του Δήμου (αντιδήμαρχος, προϊστάμενος τεχνικών υπηρεσιών, κλπ) όταν με καθυστέρηση θεώρησαν στην Ελληνική Αστυνομία την οικοδομική άδεια στις 28-1-2021 για να εξασφαλίσουν την έναρξη των εργασιών;

δ. Τηρήθηκαν οι διατάξεις του άρθρου 50 (τροποποίηση του άρθρου 42) του Ν. 4495/2017 για την αναθεώρηση της οικοδομικής άδειας; Αν τηρήθηκαν γιατί ανησυχεί;

ε. Γνώριζαν τα παραπάνω όταν με έγγραφες εντολές («εντέλλεσθε» του Δημάρχου) υποχρέωσαν την αρμόδια Διεύθυνση Τμήματος Πρασίνου και της αρμόδιας Διεύθυνσης Περιβάλλοντος και Ποιότητας Ζωής να κόψει τα δέντρα παρά τις έγγραφες αντιρρήσεις της για την νομιμότητα των ενεργειών και την μη επάρκεια των μέσων; Ποιος είναι ο ορισμένος επιβλέπων μηχανικός της γενικής επίβλεψης αρμόδιος κατά την άδεια για τις εργασίες κοπής των δέντρων; Έδωσε την έγκρισή του;  
στ. Ενημέρωσαν την Περιφέρεια Αττικής για όλα τα παραπάνω στις συσκέψεις που πραγματοποιήθηκαν, όπου ασχολήθηκαν αυτάρεσκα και επιδεικτικά με την φωτογράφηση και την προβολή τους; Και εδώ έγιναν επιλεκτικές προσκλήσεις, όπως πληροφορηθήκαμε.

ζ. Θα μας κοινοποιήσουν όλη την σχετική αλληλογραφία ή θα αγνοήσουν για πολλοστή φορά τον θεσμικό μας ρόλο, πιστεύοντας ότι θα κρύψουν την αλήθεια και ενδεχομένως τις ευθύνες τους;

Διαβεβαιώνουμε τους δημότες ότι δεν θα επιτρέψουμε, οι αυθαιρεσίες και οι πιθανές παραλείψεις τους να βάλουν για άλλη μία φορά σε περιπέτεια τον Δήμο. Θα προστατεύσουμε τα συμφέροντα των δημοτών, απαιτώντας να τηρείται η νομιμότητα, ώστε η πόλη να αποκτήσει επιτέλους Δημαρχείο και να μην σέρνονται θέματα σε δικαστικές αίθουσες. Η ανεπάρκεια της δημοτικής αρχής, δέσμιας της ανοργανωσιάς και της ασχετοσύνης, όμως δεν έχει προηγούμενο. Αν πραγματικά θέλει την στήριξή μας και την συνδρομή μας, να συγκαλέσει άμεσα διαπαραταξιακή συνάντηση, να ενημερωθούμε πλήρως, να συγκροτήσει επιτροπή παρακολούθησης του έργου του Νέου Δημαρχείου και να ακούσει τις απόψεις μας. Έχουμε κάνει συγκεκριμένες προτάσεις και παρεμβάσεις μέσα και έξω από το Δημοτικό Συμβούλιο, ώστε το Νέο Δημαρχείο, από ενεργοβόρο κτίριο να καταστεί, με νόμιμες ενέργειες, κτίριο μηδενικής κατανάλωσης ενέργειας. Ενημερώνουμε όμως τους δημότες ότι η δημοτική αρχή έχει αποκλείσει παράτυπα, καταχρηστικά και αντιδεοντολογικά, από όλα τα συμβουλευτικά όργανα και τις επιτροπές του Δήμου και κυρίως για τα θέματα υποδομών και περιουσίας, τα στελέχη της Νέας Αρχής για την Αγία Παρασκευή, παρά το ότι η ψήφος των δημοτών μας κατέταξε με σημαντικό ποσοστό στην τρίτη θέση και διαθέτουμε έμπειρα και εξειδικευμένα στελέχη στους τομείς αυτούς. Ο αποκλεισμός κάτι σημαίνει…

Μας θυμούνται δυστυχώς όταν τα κάνουν θάλασσα. Αποκλεισμός από τη μία με έλλειψη ενημέρωσης και «κάλεσμα για συστράτευση και παραίνεση να καταδικάσουμε ενέργειες και δηλώσεις πολιτικών προσώπων» από την άλλη. Σίγουρα κάτι συμβαίνει και σίγουρα κάτι φοβούνται. Ας απαντήσουν για να ενημερωθούμε και εμείς και οι δημότες.

Οι αυθαίρετες πράξεις, οι παραλείψεις και οι παρεπόμενες καθυστερήσεις έχουν ονοματεπώνυμο. Το μάρμαρο δεν θα το πληρώσει για άλλη μια φορά ο δημότης, που καταβάλει μισθώματα επί 45 και πλέον χρόνια, αλλά αυτοί που είναι πραγματικά υπεύθυνοι και αδιαφορούν προκλητικά, ενώ αμείβονται πλουσιοπάροχα.

ΓΡΑΦΕΙΟ ΤΥΠΟΥ ΝΕΑΣ ΑΡΧΗΣ ΓΙΑ ΤΗΝ ΑΓΙΑ ΠΑΡΑΣΚΕΥΗ